‘นกแอร์’เคาะขายหุ้น26บ.จูงใจนักลงทุนจองซื้อ
&#8220;พาที&#8221; เผยลดราคาไอพีโอเหลือ 26 บาท หวังให้คนลงทุนเยอะๆ &#8220;บินไทย&#8221;เป๋าตุง แม้รับรู้กำไรหุ้นก้อนหนึ่ง
11 มิ.ย. 2556

“พาที” เผยลดราคาไอพีโอเหลือ 26 บาท หวังให้คนลงทุนเยอะๆ “บินไทย”เป๋าตุง แม้รับรู้กำไรหุ้นก้อนหนึ่ง
นายพาที สารสิน ประธานเจ้าหน้าที่บริหาร สายการบินนกแอร์ (NOK) เปิดเผยว่า บริษัทขายหุ้นให้กับประชาชนครั้งแรก (ไอพีโอ) จำนวน 187.5 ล้านหุ้น ที่ราคา 26 บาทต่อหุ้น ซึ่งมียอดความต้องการสูงถึง 6 เท่าของจำนวนหุ้นที่เสนอขาย ขณะที่นักลงทุนสถาบัน (บุ๊กบิว) ที่ราคาสูงสุด 28 บาท มียอดจองมากกว่า 5 เท่า 
สาเหตุที่ยอมลดราคาเป็น 26 บาท เพราะต้องการให้คนเข้ามาลงทุนกันมากขึ้น โดยเปิดให้จองซื้อหุ้นวันที่ 1214 มิ.ย.นี้ และคาดว่าจะเข้าซื้อขายในตลาดหลักทรัพย์ ประมาณวันที่ 20 มิ.ย.นี้
นอกจากนั้น ได้เพิ่มสัดส่วนขายหุ้นให้นักลงทุนสถาบันเป็น 57.70% จากเดิมตั้งเป้าที่ 40% เนื่องจากต้องการจัดสรรให้นักลงทุนสถาบันในประเทศเพิ่มและจะไม่เป็นอุปสรรคต่อสภาพคล่องของหุ้นในอนาคต
น.ส.วรดา ตั้งสืบกุล ผู้ช่วยผู้จัดการใหญ่ สายงานวาณิชธนกิจ ธนาคารไทยพาณิชย์ ในฐานะที่ปรึกษาทางการเงิน กล่าวว่า ราคาขายที่ 26 บาท คิดเป็นอัตราราคาต่อกำไรต่อหุ้น (พี/อี) ที่ 11.5 เท่า ซึ่งมีส่วนลดเมื่อเทียบกับอุตสาหกรรมสายการบินต้นทุนต่ำที่มี พี/อี 15 เท่า หรือบริษัท เอเชีย เอวิเอชั่น พี/อี 18 เท่า
ขณะที่สายการบินนกแอร์ยังมีจุดแข็งชัดเจน มีอัตราการเติบโตสูงสุด มีส่วนแบ่งตลาดโตต่อเนื่อง ปี 2553 อยู่ที่ 16.20% และปี 2555 เพิ่มขึ้นเป็น 22.30% ส่วนผลกำไรโตเฉลี่ยถึงปีละ 30% โดยไตรมาสแรกมีกำไรสุทธิแล้ว 425 ล้านบาท ซึ่งเกือบจะเท่ากับทั้งปี 2555 ที่ทำได้ 504 ล้านบาท 
ด้านบริษัท การบินไทย (THAI) ในฐานะผู้ถือหุ้นใหญ่บริษัท นกแอร์ สัดส่วน 49% คิดเป็น 245 ล้านหุ้น บันทึกราคาทุน 360 ล้านบาท ตกหุ้นละ ประมาณ 1.46 บาท ซึ่งการขายหุ้นไอพีโอ 26 บาท จะทำให้ THAI กำไรทางบัญชีมหาศาล ส่งผลให้ราคาหุ้นปิดที่ 32 บาท เพิ่มขึ้น 1.50 บาท 
อย่างไรก็ตาม การบินไทยถือสัดส่วน 49% หลังจากซื้อหุ้นจำนวน 10% มาจากธนาคารกรุงไทย คิดเป็น 5 ล้านหุ้น ราคาประมาณ 33 บาทต่อหุ้น ซึ่งบริษัทได้บันทึกกำไรล็อตนี้ในงบการเงิน 1,588 ล้านบาท ในปี 2555 แล้ว 
นายสมชาย จองศิริเลิศ กรรมการผู้จัดการ บริษัท คริสเตียนีและนีลเส็น (ไทย) หรือ CNT กล่าวว่า ภายในไตรมาส 3 นี้ การขายหุ้นเพิ่มทุนแบบเฉพาะเจาะจง (พีพี) จำนวน 175 ล้านหุ้น น่าจะแล้วเสร็จ น่าจะได้รับเงิน 1,500 ล้านบาท